บลจ.แลนด์ฯพร้อมลุย
ออกกองหุ้นปันผล-หุ้นกู้เกรดเอ ยังเน้นเสี่ยงต่ำเอาใจลูกค้าแบงก์
21 ก.ย. 2555

ออกกองหุ้นปันผล-หุ้นกู้เกรดเอ ยังเน้นเสี่ยงต่ำเอาใจลูกค้าแบงก์
บลจ.แลนด์ แอนด์ เฮ้าส์ ประเดิมออกกองทุนหุ้น-กองทุนตราสารหนี้ เน้นตราสารหนี้เกรดเอ หุ้นปันผลดีผันผวนต่ำ
นางจันทนา กาญจนาคม กรรมการผู้จัดการ บริษัทหลักทรัพย์จัดการกองทุนรวม (บลจ.) แลนด์ แอนด์ เฮ้าส์ กล่าวว่า บริษัทจะเปิดขายกองทุนเปิด แอล เอชหุ้นปันผล และกองทุนเปิด แอล เอช ตราสารหนี้ 
ทั้งนี้ ทั้งสองกองทุนนี้ถือเป็นกองทุนหุ้นและกองทุนเปิดตราสารหนี้กองทุนแรกของ บลจ.แลนด์ แอนด์ เฮ้าส์ 
กองทุนเปิด แอล เอช หุ้นปันผล มูลค่าโครงการ 1,000 ล้านบาท มีนโยบายลงทุนหุ้นในดัชนี SET100 โดยคัดเลือกหุ้นที่มีประวัติการจ่ายเงินปันผลที่ดี 35 ปีย้อนหลัง และมีแนวโน้มการจ่ายเงินปันผลอย่างต่อเนื่องในอนาคต โดยจะเปิดขายครั้งแรกวันที่ 24-26 ก.ย. 
“กองทุนนี้จึงเหมาะสำหรับนักลงทุนที่ต้องการผลตอบแทนที่สม่ำเสมอ หรือนิยมการลงทุนในหลักทรัพย์ และต้องการหาทางเลือกที่เหมาะสมกับภาวะตลาดที่ผันผวน เนื่องจากหุ้นปันผลส่วนใหญ่มีความผันผวนด้านราคาน้อยกว่าตลาด” นางจันทนา กล่าว
กองทุนเปิด แอล เอช ตราสารหนี้ มูลค่าโครงการ 1,000 ล้านบาท มีนโยบายการลงทุนในพันธบัตรรัฐบาลไทยและตราสารหนี้เอกชนระยะกลางยาวที่มี Credit Rating A ขึ้นไป โดยจะเปิดขายครั้งแรกวันที่ 21-25 ก.ย. 
“สำหรับกลยุทธ์ในการลงทุนนั้น จะมีการปรับพอร์ตให้สอดคล้องกับการเปลี่ยนแปลงของอัตราดอกเบี้ย ในปัจจุบันมีแนวโน้มที่ลดลง ทำให้กองทุนนี้มีโอกาสสร้างกำไรจากราคาของพันธบัตรและหุ้นกู้ที่มีโอกาสเพิ่มขึ้นอีกด้วย กองทุนนี้จึงเหมาะกับนักลงทุนที่ต้องการลงทุนในตราสารหนี้คุณภาพดี ซึ่งมีผลตอบแทนสูงกว่าเงินฝากทั่วไป โดยเฉพาะช่วงที่ดอกเบี้ยอยู่ในระดับต่ำ” นางจันทนา กล่าว
ในปัจจุบัน บลจ.แลนด์ แอนด์ เฮ้าส์ มีกองทุนตลาดเงิน 1 กองทุน และกองทุนตราสารหนี้แบบกำหนดอายุการลงทุน 5 กองทุน มูลค่าสินทรัพย์สุทธิรวม 9,182 ล้านบาท กองทุนรวมอสังหาริมทรัพย์ 2 กองทุน ได้แก่ กองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ (LHPF) มูลค่าหลักทรัพย์ตามราคาตลาด ฟป3,432 ล้านบาท และกองทุนรวมอสังหาริมทรัพย์และสิทธิการเช่า ควอลิตี้ เฮ้าส์ โฮเทล แอนด์ เรซิเดนซ์ (QHHR) มูลค่าหลักทรัพย์ตามราคาตลาด 3,494.40 ล้านบาท นอกจากนี้มีบริการธุรกิจกองทุนส่วนบุคคล
ก่อนหน้านี้ นางจันทนา กล่าวว่า ในปี 2555 ตั้งเป้าหมายขยายสินทรัพย์ภายใต้การบริหาร (เอยูเอ็ม) ให้แตะ 2 หมื่นล้านบาท จากสิ้นปี 2554 อยู่ที่ 7,000 ล้านบาท โดยเน้นออกกองทุนที่มีความเสี่ยงต่ำรองรับฐานเงินฝากของธนาคารแลนด์ แอนด์ เฮ้าส์